Il-ġeologu Peter Gatt appella biex in-nies jevitaw li jmorru jgħumu fil-bajja ta' Fomm ir-Riħ, billi jistenna li aktar tafal ikompli jiġġarraf fuq il-ftit li fadal mill-bajja. Hu kien qed jitkellem ma' Television Malta wara li ġimgħa ilu l-bajja intradmet. Dr Gatt qal li ż-żona hi ġeoloġikament instabbli. Ġimgħa mindu l-ġmiel naturali tal-bajja ta' Fomm ir-Riħ intradam mit-tafal, il-baħar f'din il-bajja pittoreska għadu mdardar. Qatt ma kienet bajja kbira, imma issa prattikament għebet. Minkejja dan, xorta kien hemm min ittanta jinżel jgħum fiha. Fi żjara fil-post, il-ġeologu Peter Gatt esprima tħassib minħabba l-periklu li għad hemm. Appella biex in-nies jevitaw li jgħumu hawnhekk. "Iż-żona mhux sigura biex imorru n-nies, jew jgħumu taħt fejn waqa' dak it-tafal. Bħalissa kif iżżerżaq it-tafal mhix stabbli u nistennew ċedimenti oħra fejn hemm dat-tafal bħalissa. L-angolu tat-tafal ikun stabbli 45 degrees imma qiegħed iżjed għoli fejn ċeda – jew jaqa iktar tafal jew bħala fenomenu fejn iċedi bħala massa ta' tafal." Dr Gatt qal li l-bajja ta' Fomm ir-Riħ tinsab f'żona li ilha ġeoloġikament instabbli miljuni ta' snin. Indika li xhieda ta' dan hu l-ġebel tal-qawwi ta' fuq li jinsab taħt it-tafal wara li dan iżżerżaq 'l isfel matul is-snin. "Il-qawwi ta' fuq qiegħed imgħawweg minħabba li niżlet l-art b'għexieren ta' metri u ħolqot pressjonijiet. Imma hemm il-baħar li qed jiekol ukoll. Il-baħar beda jiekol taħt it-tafal u ċeda b'mod instantanju u niżel." Il-ġeologu qal li t-tafal li niżel u dardar il-baħar se jaffetwa wkoll lill-ħlejjaq li jgħixu fl-ilma, billi ma jkunux jistgħu jissaportu t-tafal fin. Kompla li din se tħalli impatt fuq it-tip ta' ramel li jiġi prodott. Semma kif każ simili seħħ aktar kmieni din is-sena fil-bajja ta' Ras il-Qarraba li tinsab fiż-żona tal-Ġnejna, fejn ukoll ċeda it-tafal tal-għolja li tmiss magħha. Huwa qal li dan mhux każ li l-bajja tista' titnaddaf biex tirritorna lura għal dak li kienet sa ġimgħa ilu billi dan hu proċess naturali li se jibqa' jseħħ aktar ma jgħaddi ż-żmien. Dr Gatt qal li f'din iż-żona kien sar studju ġeoloġiku li żvela li minnha kienet bdiet epoka ġeoloġika. "Tissejjaħ sarravallian – fid-dinja kollha jekk tara meta beda din l-epoka issibha hawn, propju din hi parti mill istorja kronostratografija ġeoloġika tad-dinja, ftit metri 'l bogħod minn fejn ġara dan il-fenomenu fejn jiltaqa' t-tafal mal-franka." Fomm ir-Riħ xorta jibqa' kalamita għad-dilettanti tad-dgħajjes li jankraw ftit 'il bogħod minn fejn niżel it-tafal biex jgawdu s-sbuħija tal-inħawi, għad-dell tal-irdumijiet u b'veduti mill-isbaħ saħansitra sa Għawdex.